Meghalt Marilyn Burns - Kultúrpart
Az 1974-es horrorklasszikus, A texasi láncfűrészes mészárlás szereplője 65 éves korában hunyt el. Egyik családtagja talált rá tegnap reggel texasi otthonában. A halála oka egyelőre ismeretlen.
65 éves korában, Houston melletti otthonába hunyt el Marilyn Burns, az egyik legendás sikolykirálynő, aki Tobe Hooper 1974-es, A texasi láncfűrészes mészárlás című filmjében játszotta a női főszereplő, Sally Hardesty karakterét.
Burns Texasban nőtt fel, pályafutását középiskolás korában, egy kisebb szereppel kezdte, Robert Altman Brewster McCloud című filmjében. Utána George Roy Hill osztott rá egy epizódszerepet A nagy Waldo Pepper című filmjében, amiben Robert Redford volt a főszereplő.
Burns igazán jól viszont a horrorfilmekben érezte magát: A texasi láncfűrészes mészárlás után szerepelt Hooper 1977-es, Eaten Alive (Élve elfogyasztva) című filmjében, amiben egy őrült hoteltulajdonos a szállóvendégekkel etette aligátorát, de feltűnt a Kiss Daddy Goodbye és a Future-Kill című filmekben is.
1976-ban a Manson-család egyik tagját, Linda Kasabiant játszotta el a Helter Skelter című tévéfilmben, és cameózott a A texasi láncfűrészes mészárlás: az új generáció című horrorban is.
A nagy kiugrást jelentő, 1974-es horror forgatásáról azt nyilatkozta később, hogy nem bánta, amikor véget ért, mert teljesen beleélte magát a szerepbe, és nem volt túl jó hangulatban a felvételek közben sem.
USA Film Horror Gyász Színészek
https://kulturpart.hu/api/trackback/id/tr737936572